送程給事知越州  其一
作者：沈紳
朝代：宋

paragraphs: 天街雨歇槐飛花，鎮東新府腰青緺。
曉排閶闔辭玉皇，肅齋先過文德衙。
赤墀再拜升東塗，赭袍前對明朱霞。
公行早爲上所器，恩言褒寵何光華。
翰林紫微文章公，歡然惜去宴頭加。
東堂西府爭落筆，詩艷萬丈靈星槎。
行周四方心尚壯，勁氣晚節開胡沙。
東南便鄉久思歸，翠巖白水得地嘉。
秋風鱸魚正鮮肥，旗鼓滿城看過家。
吾鄉禹功有餘烈，舊俗質厚民不譁。
比年天時苦荒札，大資公已勤櫛爬。
行當下車鎮清和，仁賢相繼自足夸。
蓬萊到日望三山，海波浸眼窮天涯。
酒濃詩豪真樂都，莫爲畫船留若耶。
公才甚高宜大用，歸來禁鼓聽新撾。